REGULAMENTUL (UE) 2022/1290 AL COMISIEI

din 22 iulie 2022

de modificare a anexelor II, III și IV la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru ametoctradin, clormequat, dodină, nicotină, profenofos și virusul poliedrozei nucleare Spodoptera exigua multicapsid (SeMNPV), izolatul BV-0004 din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 5 alineatul (1) și articolul 14 alineatul (1) litera (a),

întrucât:

(1) Pentru ametoctradin și dodină, limitele maxime de reziduuri („LMR-uri”) au fost stabilite în anexa II la Regulamentul (CE) nr. 396/2005. Pentru clormequat și nicotină, LMR-urile au fost stabilite în partea A din anexa III la regulamentul respectiv. Pentru profenofos, LMR-urile au fost stabilite în anexa II și în partea B din anexa III la regulamentul respectiv. Pentru virusul poliedrozei nucleare Spodoptera exigua multicapsid (SeMNPV), izolatul BV-0004, nu au fost stabilite LMR-uri specifice în Regulamentul (CE) nr. 396/2005, iar substanța respectivă nu a fost inclusă în anexa IV la regulamentul respectiv, astfel încât se aplică valoarea implicită de 0,01 mg/kg prevăzută la articolul 18 alineatul (1) litera (b) din regulamentul respectiv.

(2) În contextul unei proceduri de autorizare a utilizării unui produs de protecție a plantelor care conține substanța activă ametoctradin pe culturi care atrag albinele, putând duce la apariția de reziduuri în miere, a fost depusă o cerere în temeiul articolului 6 alineatul (1) din Regulamentul (CE) nr. 396/2005 de solicitare a modificării LMR-urilor existente pentru miere.

(3) În ceea ce privește dodina, a fost depusă o cerere în temeiul articolului 6 alineatul (1) din Regulamentul (CE) nr. 396/2005, prin care se solicită modificarea LMR-urilor existente pentru fructe citrice.

(4) În conformitate cu articolul 8 din Regulamentul (CE) nr. 396/2005, ambele cereri au fost evaluate de către statele membre în cauză, iar rapoartele de evaluare au fost transmise Comisiei.

(5) Autoritatea Europeană pentru Siguranța Alimentară („autoritatea”) a evaluat cererile și rapoartele de evaluare, analizând în special riscurile pentru consumatori și, în cazurile în care era relevant, pentru animale, și a emis avize motivate cu privire la LMR-urile propuse (2). Autoritatea a transmis respectivele avize solicitanților, Comisiei și statelor membre și le-a pus la dispoziția publicului.

(6) Autoritatea a concluzionat că toate cerințele privind integralitatea datelor transmise au fost îndeplinite și că modificările LMR-urilor solicitate de către solicitanți sunt admisibile din punctul de vedere al siguranței consumatorilor, pe baza unei evaluări a expunerii consumatorilor pentru 27 de grupuri specifice de consumatori din Europa. În concluzia sa, autoritatea a ținut seama de cele mai recente informații privind proprietățile toxicologice ale substanțelor. Nici expunerea pe toată durata vieții la aceste substanțe prin consumul tuturor alimentelor care le-ar putea conține, nici expunerea pe termen scurt ca urmare a unui consum mare de produse în cauză nu au indicat existența unui risc de depășire a dozei zilnice acceptabile sau a dozei acute de referință.

(7) Pentru clormequat, prin Regulamentul (UE) 2019/1561 al Comisiei (3) pentru bureții negri și prin Regulamentul (UE) 2017/693 al Comisiei (4) pentru ciupercile de cultură, au fost stabilite LMR-uri temporare la 6 mg/kg și, respectiv, 0,9 mg/kg LMR-urile temporare respective au fost stabilite pe baza datelor de monitorizare care arată că pe ciupercile de cultură netratate au apărut reziduuri la un nivel mai ridicat decât limita de cuantificare din cauza contaminării încrucișate a ciupercilor de cultură de la paiele tratate în mod legal cu clormequat. LMR-urile temporare au fost stabilite până la 13 aprilie 2021, în așteptarea prezentării datelor de monitorizare privind prezența substanței respective în produsele în cauză.

(8) Autoritatea și operatorii din sectorul alimentar au prezentat date recente de monitorizare care arată că reziduurile de clormequat există în continuare în bureții negri și în ciupercile de cultură la niveluri mai mari decât limita de cuantificare. Producătorii de ciuperci au notificat Comisiei un studiu în curs de desfășurare pentru a evalua nivelurile de contaminare a bureților negri și a altor ciuperci de cultură. Întrucât studiul se va încheia în 2022, iar datele colectate vor fi apoi transmise Comisiei, este oportun să se prelungească în continuare valabilitatea respectivelor LMR-uri temporare cu un an de la publicarea prezentului regulament.

(9) De asemenea, prin Regulamentul (UE) 2017/693, au fost stabilite LMR-urile temporare pentru clormequat pentru pere la 0,07 mg/kg, având în vedere datele de monitorizare care indică persistența în arbori ca urmare a utilizărilor anterioare. LMR-ul temporar a fost stabilit până la 13 aprilie 2021, în așteptarea prezentării datelor de monitorizare privind prezența substanței respective în produsele în cauză. Autoritatea, statele membre și operatorii din sectorul alimentar au prezentat date recente de monitorizare care arată că există în continuare, în pere, reziduuri ale acestei substanțe la niveluri mai mari decât limita de cuantificare. Prin urmare, este oportun să se continue monitorizarea nivelurilor de clormequat în pere și să se prelungească valabilitatea acestor LMR-uri temporare până la șapte ani de la data publicării prezentului regulament.

(10) În ceea ce privește nicotina, prin Regulamentul (UE) 2017/978 al Comisiei (5) au fost stabilite LMR-uri temporare pentru ciuperci sălbatice (mânătărci uscate și ciuperci sălbatice uscate, altele decât mânătărcile) până la 19 octombrie 2021, în așteptarea transmiterii și evaluării unor date și informații noi privind prezența sau formarea naturală a nicotinei în produsele în cauză. Dovezile științifice nu sunt concludente pentru a demonstra prezența în mod natural a nicotinei în produsele în cauză și pentru a elucida mecanismul formării. Autoritatea și operatorii din sectorul alimentar au prezentat date recente de monitorizare care arată că reziduurile acestei substanțe există în continuare în produsele respective la niveluri mai mari decât limita de cuantificare. Prin urmare, este oportun să se continue monitorizarea nivelurilor de nicotină din aceste produse și să se prelungească valabilitatea acestor LMR-uri temporare până la șapte ani de la data publicării prezentului regulament.

(11) În ceea ce privește profenofosul, prin Regulamentul (UE) 2017/978 a fost stabilit un LMR temporar pentru petalele de trandafir, până la 18 octombrie 2021, în așteptarea prezentării datelor de monitorizare privind prezența substanței respective în produsele în cauză. Autoritatea și operatorii din sectorul alimentar au prezentat date recente de monitorizare care arată că există în continuare, în petalele de trandafir, reziduuri ale acestei substanțe la niveluri mai mari decât limita de cuantificare. Prin urmare, este oportun să se continue monitorizarea nivelurilor de profenofos în petalele de trandafir și să se prelungească valabilitatea acestor LMR-uri temporare până la șapte ani de la data publicării prezentului regulament.

(12) În conformitate cu articolul 7 din Regulamentul (CE) nr. 1107/2009 al Parlamentului European și al Consiliului (6), a fost transmisă unui stat membru o cerere de aprobare a substanței active virusul poliedrozei nucleare Spodoptera exigua multicapsid (SeMNPV), izolatul BV-0004. Cererea a fost evaluată de statul membru în cauză în conformitate cu articolul 11 alineatul (2) din regulamentul respectiv. Autoritatea a evaluat cererea și a emis o concluzie a evaluării inter pares a riscului utilizării ca pesticid a substanței active (7), în care a indicat eligibilitatea includerii virusului poliedrozei nucleare Spodoptera exigua multicapsid (SeMNPV), izolatul BV-0004 în anexa IV la Regulamentul (CE) nr. 396/2005. Prin urmare, este oportună includerea respectivei substanțe în anexa IV la Regulamentul (CE) nr. 396/2005.

(13) Pe baza avizelor motivate și a concluziilor autorității și ținând seama de factorii relevanți menționați la articolul 14 alineatul (2) din Regulamentul (CE) nr. 396/2005, modificările respective ale LMR-urilor îndeplinesc cerințele articolului 14 alineatul (2) din Regulamentul (CE) nr. 396/2005.

(14) Prin urmare, Regulamentul (CE) nr. 396/2005 trebuie modificat în consecință.

(15) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Anexele II, III și IV la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 22 iulie 2022. Pentru Comisie Președinta Ursula VON DER LEYEN

(1) JO L 70, 16.3.2005, p. 1.

(2) Rapoarte științifice ale EFSA disponibile online: http://www.efsa.europa.eu:

Reasoned Opinion on the modification of the existing maximum residue level for ametoctradin in honey (Aviz motivat privind modificarea limitei maxime de reziduuri existente pentru ametoctradin în miere). EFSA Journal 2021;19(11):6943.

Reasoned Opinion on the modification of the existing maximum residue levels for dodine in citrus fruits (Aviz motivat privind modificarea limitelor maxime existente de reziduuri pentru dodină în fructele citrice). EFSA Journal 2021;19(11):6950.

(3) Regulamentul (UE) 2019/1561 al Comisiei din 17 septembrie 2019 de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește conținuturile maxime de reziduuri pentru clormequat din ciupercile de cultură (JO L 240, 18.9.2019, p. 1).

(4) Regulamentul (UE) 2017/693 al Comisiei din 7 aprilie 2017 de modificare a anexelor II, III și V la Regulamentul (CE) nr. 396/2005 al Parlamentului European și al Consiliului în ceea ce privește limitele maxime pentru reziduurile de bitertanol, clormequat și tebufenpirad din sau de pe anumite produse (JO L 101, 13.4.2017, p. 1).

(5) Regulamentul (UE) 2017/978 al Comisiei din 9 iunie 2017 de modificare a anexelor II, III și V la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru fluopiram; hexaclorciclohexan (HCH), izomer alfa; hexaclorciclohexan (HCH), izomer beta; hexaclorciclohexan (HCH), sumă de izomeri, cu excepția izomerului gama; lindan [hexaclorciclohexan (HCH), izomer gama]; nicotină și profenofos din sau de pe anumite produse (JO L 151, 14.6.2017, p. 1).

(6) Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (JO L 309, 24.11.2009, p. 1).

(7) Conclusion on the peer review of the pesticide risk assessment of the active substance Spodoptera exigua multicapsid nucleopolyhedrovirus (SeMNPV) [Concluzia evaluării inter pares a riscului utilizării ca pesticid a substanței active virusului poliedrozei nucleare Spodoptera exigua multicapsid (SeMNPV)]. EFSA Journal 2021;19(10):6848.